Komisijos reglamentas (EB) Nr. 1965/2002
2002 m. lapkričio 4 d.
iš dalies keičiantis 2002-2003 ir 2003-2004 prekybos metams Bendrijos skiriamą finansavimą alyvų sektoriaus ūkio subjektų organizacijų darbo programoms, Reglamentą (EB) Nr. 1334/2002, nustatantį išsamias taisykles dėl Tarybos reglamento (EB) Nr. 1638/98 taikymo
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1998 m. liepos 20 d. Tarybos reglamentą (EB) Nr. 1638/98 dėl bendro aliejų ir riebalų rinkos organizavimo [1] su pakeitimais, padarytais Reglamentu (EB) Nr. 1513/2001 [2], ypač į jo 4a straipsnio 3 dalies pirmos pastraipos antrą įtrauką,
atsižvelgdama į 2002 m. spalio 14 d. Tarybos reglamentą (EB) Nr. 1873/2002, nustatantį Bendrijos finansavimo apribojimus patvirtintoms gamintojų organizacijų darbo programoms, kaip numatyta Reglamente (EB) Nr. 1638/98 ir nukrypstantį nuo Reglamento Nr. 136/66/EEB [3], ypač jo 3 straipsnio antrą pastraipą,
kadangi:
(1) Dėl Bendrijos finansavimo, kaip numatyta Reglamento (EB) Nr. 1638/98 4a straipsnyje, Komisijos reglamente (EB) Nr. 1334/2002 [4] buvo nustatytos taisyklės 2002-2003 bei 2003-2004 prekybos metams dėl alyvų sektoriaus ūkio subjektų organizacijų ir jų darbo programų patvirtinimo.
(2) Reglamento (EB) Nr. 1873/2002 2 straipsnis nurodo apribojimus dėl Bendrijos finansavimo Reglamento (EB) Nr. 1638/98 4a straipsnyje nurodytoms veiklos sritims. Komisija turi nustatyti apribojimus kiekvienai iš keturių sričių, kurios paskatins subalansuotą išteklių paskirstymą tarp jų.
(3) Galutinės datos, kaip nurodyta Reglamento (EB) Nr. 1873/2002 3 straipsnyje, turi būti nustatytos taip, kad atitiktų schemos veikimo suvaržymus.
(4) Todėl Reglamentas (EB) Nr. 1334/2002 turi būti atitinkamai iš dalies pakeistas.
(5) Šiame Reglamente numatytos priemonės atitinka Aliejaus ir taukų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 1334/2002 iš dalies keičiamas taip:
1) įterpiamas šis straipsnis:
"5a straipsnis
Bendrijos finansavimo paskirstymas
1. Didžiausias Bendrijos finansavimas 2002-2003 ir 2003-2004 prekybos metams, kuris kaip nurodyta Reglamento (EB) Nr. 1873/2002 2 straipsnyje, gali būti skirtas reikalavimus atitinkančiai alyvų sektoriaus ūkio subjektų organizacijų veiklai, kiekvienoje valstybėje narėje kaupiamas šio reglamento 5 straipsnyje nurodytoms programoms finansuoti.
2. Kiekvienoje valstybėje narėje minimalus maksimalaus Bendrijos finansavimo procentas, nustatytas sutinkamai su Reglamento (EB) Nr. 1873/2002 2 straipsniu, kiekvienai veiklos sričiai paskirstomas taip:
- rinkos sekimui ir administraciniam valdymui alyvų aliejaus ir valgomų alyvų sektoriuje: 15 %,
- alyvų auginimo poveikio aplinkai pagerinimui: 15 %,
- alyvų aliejaus ir valgomų alyvų gamybos kokybės gerinimui: 15 %,
- alyvų aliejaus ir valgomų alyvų siečiai, sertifikavimui ir kokybės apsaugai: 10 %.
3. Jei prašomas Bendrijos finansavimas visoms valstybėje narėje patvirtintoms programoms tam tikroje veiklos srityje sudaro mažiau nei 2 dalyje nurodytą minimalų procentą, šių dviejų sumų skirtumas, sutinkamai su reikalavimais, nurodytais Reglamento (EB) Nr. 1873/2002 3 straipsnyje, bus paskirtas paramai alyvų aliejaus gamybai, nurodytai Reglamento Nr. 136/66/EEB 5 straipsnyje.";
2) 11 straipsnyje:
a) įterpiama ši 1a dalis:
"1a. Iki 2003 vasario 28 d. valstybės narės praneša Komisijai apie savo sprendimus kiekvieniems 2002-2003 ir 2003-2004 prekybos metams dėl nukrypimo nuo Reglamento Nr. 136/66/EEB 20d straipsnio 1 dalies, kurią leidžia Reglamento (EB) Nr. 1873/2002 3 straipsnis.";
b) 2 dalis pakeičiama taip:
"2. Iki 2003 m. birželio 30 d. valstybės narės praneša Komisijai apie savo sprendimus kiekvieniems 2002-2003 ir 2003-2004 prekybos metams dėl nukrypimo nuo Reglamento Nr. 136/66/EEB 5 straipsnio 9 dalies, kurią leidžia Reglamento (EB) Nr. 1873/2002 3 straipsnis.
Iki 2003 m. birželio 30 d. valstybės narės siunčia Komisijai duomenis apie patvirtintas alyvų sektoriaus ūkio subjektų organizacijas ir darbo programas bei pastarųjų savybes (kurios turi būti suskirstytos pagal gamintojo organizacijos rūšį ir regioninę vietovę kaip pirmiau nurodyta 2 straipsnyje) ir apie Reglamento (EB) Nr.1638/98 4a straipsnio 1 dalyje nustatyta tvarka sulaikytas finansavimo sumas, 2002-2003 ir 2003-2004 prekybos metams (turi būti suskirstyta pagal veiklos sritį)."
2 straipsnis
Šis reglamentas įsigalioja septintą dieną po jo paskelbimo Europos Bendrijų oficialiajame leidinyje.
Reglamentas taikomas nuo 2002 m. lapkričio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2002 m. lapkričio 4 d.